Papa Paulo VI (26 Septemba 1897 – 6 Agosti 1978) alikuwa Papa kuanzia tarehe 21/30 Juni 1963 hadi kifo chake. Alitokea Concesio, Brescia, Italia. Jina lake la kuzaliwa lilikuwa Giovanni Battista Enrico Antonio Maria Montini. Alimfuata Papa Yohane XXIII akafuatwa na Papa Yohane Paulo I. Alitangazwa na Papa Fransisko kuwa mwenye heri tarehe 19 Oktoba 2014 na mtakatifu tarehe 14 Oktoba 2018. Sikukuu yake huadhimishwa tarehe 29 Mei au 30 Mei. Alizaliwa Concesio, kijiji cha wilaya ya Brescia, katika mkoa wa Lombardia (Italia Kaskazini), ambapo familia ya Montini ilikuwa na nyumba ya kufanyia likizo. Wazazi wake, wakili Giorgio Montini na Giuditta Alghisi, walifunga ndoa mwaka 1895 wakazaa watoto watatu: Ludovico, aliyepata kuwa mbunge, Giovanni Battista mwenyewe, na Francesco, daktari. Papa huyo alipozaliwa, baba yake alikuwa mkurugenzi wa gazeti la Kikatoliki "Il Cittadino di Brescia", halafu akawa mbunge. Mwaka 1903 alianza masomo yake kwa Wajesuiti. Mwaka 1907 alihiji Roma kwa mara ya kwanza pamoja na familia, ili kuonana na Papa Pius X, halafu akapewa sakramenti za ekaristi na Kipaimara. Mwaka 1916 alimaliza sekondari akajiunga na seminari ya mji wake.